ՀԻՄՆԱՎՈՐՈՒՄ    
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ԲՅՈՒՋԵԻՑ ԲՅՈՒՋԵՏԱՅԻՆ ՎԱՐԿ ՏՐԱՄԱԴՐԵԼՈՒ ՄԱՍԻՆ 
1. Ընթացիկ իրավիճակը և իրավական ակտի ընդունման անհրաժեշտությունը
Համաձայն Հայաստանի Հանրապետության ստանձնած միջազգային պարտավորությունների՝ 2026 թվականի հոկտեմբերի 19-30-ը Հայաստանը հյուրընկալելու է ՄԱԿ-ի «Կենսաբանական բազմազանության մասին» կոնվենցիայի կողմերի 17-րդ համաժողովը (այսուհետ՝ COP17): ՄԱԿ-ի փորձագիտական գնահատականների համաձայն՝ միջոցառման անցկացման վայրի ստանդարտներին համապատասխանող տարածքի առավելագույն ներուժ ունի «Մերիդիան» էքսպո կենտրոնը:

Այդ նպատակով՝ 2025 թվականի սեպտեմբերի 25-ին ՀՀ ՏԿԵՆ պետական գույքի կառավարման կոմիտեի և «Մերիդիան Հոլդինգ» ՓԲԸ-ի (այսուհետ՝ Ընկերություն) միջև կնքվել է ծառայությունների մատուցման պետական գնման COP17-ԾՁԲ-26/01 պայմանագիրը: Ըստ նախնական հաշվարկների՝ կենտրոնի տարածքում միջազգային չափորոշիչներին համապատասխան լայնածավալ շինարարական և բարեկարգման աշխատանքների ընդհանուր արժեքը գնահատվել է շուրջ 25 մլն ԱՄՆ դոլարին համարժեք դրամ, ինչը ներառում է կիսակառույցների քանդման, տարածքի շինարարության և վերանորոգման աշխատանքները:

Ըստ Ընկերության և ՀՀ կառավարության միջև ձեռք բերված պայմանավորվածության՝ ֆինանսավորման ընդհանուր ծավալից 5 775.0 մլն ՀՀ դրամը Ընկերությանը տրամադրվում է միանվագ կանխավճարի տեսքով, որից 3 000.0 մլն ՀՀ դրամը հանդիսանում է մինչև 2026 թվականի դեկտեմբերի 31-ը մատուցվող ծառայությունների վճար, իսկ մնացած 2 775.0 մլն ՀՀ դրամը՝ հետագա 6 տարիների ընթացքում պետական կարիքների համար մատուցվող ծառայությունների դիմաց կանխավճար։

2025 թվականի սեպտեմբերի 25-ին Տարածքային կառավարման և ենթակառուցվածքների նախարարության պետական գույքի կառավարման կոմիտեի և Ընկերության միջև կնքված COP17-ԾՁԲ-26/01 պայմանագրի հիման վրա մեկնարկել են լայնածավալ աշխատանքները, որոնք ներկայումս ընթանում են սահմանված ժամանակացույցին համապատասխան։ Սակայն նշված աշխատանքների սահուն և անխոչընդոտ իրականացումն ապահովելու նպատակով առաջացել է լրացուցիչ ֆինանսական միջոցներ ներգրավելու անհրաժեշտություն, ինչով պայմանավորված՝ որոշման ընդունմամբ նախատեսվում է Ընկերությանը տրամադրել 1 128.38 մլն ՀՀ դրամ բյուջետային վարկ՝ տարեկան 0.3% փաստացի տոկոսադրույքով, 120 (հարյուր քսան) ամիս մարման ժամկետով, սահմանելով, որ վարկի տոկոսները հաշվեգրվելու են վարկի մնացորդի նկատմամբ և բյուջետային վարկի տոկոսագումարների և մայր գումարի մարումները կատարվելու են եռամսյակային պարբերականությամբ՝ սկսած վարկի տրամադրման ամսվան հաջորդող 36-րդ (երեսունվեց) ամսվանից որպես վարկային պարտավորության ապահովման միջոց ընդունելով ընկերությանը սեփականության իրավունքով պատկանող անշարժ գույքի գրավը՝ ընկերությանը սեփականության իրավունքով պատկանող՝ քաղ. Երևան, Ոսկերիչների 1 հասցեում գտնվող գույքը և անշարժ գույքի հաջորդող գրավի իրավունքը։ Ընկերությունը պատրաստակամություն է հայտնել, որ համապատասխան տարածքը հետագա 8 տարիների ընթացքում լրացուցիչ 200 օր (որից 50 օրը՝ սույն որոշմամբ նախատեսված վարկի դիմաց, իսկ 150 օրը՝ ՀՀ ՏԿԵՆ պետական գույքի կառավարման կոմիտեի և «Մերիդիան Հոլդինգ» ՓԲԸ-ի միջև 2025 թվականի սեպտեմբերի 25-ին կնքված COP17-ԾՁԲ-26/01 պայմանագրով լրացուցիչ կանխավճարի դիմաց) կտրամադրի Հայաստանի Հանրապետության կառավարությանը՝ այդ թվում՝ նաև տարածքն կառավարության հայեցողությամբ երրորդ անձանց տիրապետմանը և օգտագործմանը հատուցելի եղանակով տրամադրելու իրավունքով։ 
Միաժամանակ, առաջարկվում է սահմանել, որ գրավի պայմանագրի կնքման և գրավի իրավունքի գրանցման հետ կապված ծախսերը ենթակա են ֆինանսավորման «Մերիդիան Հոլդինգ» փակ բաժնետիրական ընկերության կողմից:
Ընկերությունը ինչպես պարտավորվել էր՝ աշխատանքներն ավարտին հասցնելու համար հատկացված կանխավճարի և վարկային միջոցների չբավարարելու դեպքում, իր սեփական ֆինանսական միջոցներից ներդնել ևս մինչև 5 մլն ԱՄՆ դոլարին համարժեք ՀՀ դրամ։
2. Առաջարկվող կարգավորման բնույթը
Հիմք ընդունելով վերոգրյալը՝ առաջարկվում է որոշման նախագծի ընդունմամբ Ընկերությանը տրամադրել 1 128 380.7 հազար դրամի բյուջետային վարկ։ Պահանջվող գումարը նախատեսվում է 2026 թվականին Կառավարության պահուստային ֆոնդից հատկացնել շրջակա միջավայրի նախարարությանը, ինչը ֆինանսների նախարարության կողմից կնքվող համապատասխան պայմանագրով որպես բյուջետային վարկ կտրամադրվի Ընկերությանը։
3. Ակնկալվող արդյունքը

«Կենսաբանական բազմազանության մասին» կոնվենցիայի կողմերի 17-րդ համաժողովի (COP17) կազմակերպման նպատակով շենքի արդիականացման, ենթակառուցվածքների բարելավման և կառուցապատման աջակցության բյուջետային վարկի տրամադրման արդյունքում համաժողովի պատշաճ և միջազգային չափորոշիչներին համապատասխան կազմակերպման ապահովում։
4. Նախագծի մշակման գործընթացում ներգրավված ինստիտուտները և անձինք

 Շրջակա միջավայրի նախարարություն։
5. Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին

Սույն որոշման նախագծի ընդունմամբ պետական բյուջեում ծախսերի կամ եկամուտների փոփոխություններ նախատեսված չեն:
6. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ
Ներկայացված նախագիծը բխում է կառավարության 2021-2026թթ. ծրագրի.
«4.10 Շրջակա միջավայրի պահպանություն» գլխում նշված հետևյալ առաջնահերթ ուղղություններից՝

- կենսաբազմազանության պահպանությունը և կենսաանվտանգության ապահովումը, կենդանական և բուսական աշխարհի օբյեկտների հաշվառումը,

- շրջակա միջավայրի կառավարման ոլորտում գործող միջազգային կառույցների հետ շարունակական համագործակցությունը, նոր նախաձեռնություններին մասնակցությունը։
